Document ID: /roh_data/filtered/fineweb-2-filterrobots_roh.jsonl.gz/13899

Il chantun surveglia ils lufs, dentant restan ina massa dumondas avertas. Per exempel quants lufs che tutgan il mument tar il triep dal Calanda. Quai na sa Georg Brosi, l'inspectur da l'Uffizi da chatscha grischun, betg exact. El schazegia ch'ì saja radund 10. Enconuschent è il territori dal triep. Da Landquart enfin Flem ed era Razén e Panaduz.
Lufs pitschens
Gia 3 giadas hai dà lufs pitschens, passa 1 tozzel chagniels. Sch'i dat era quest onn pitschens, n'è betg cler, quai vesian ins lura pir la stad, di Brosi.
Factur da stress
Per la selvaschina èn ils lufs natiralmain in factur da stress, dentant è il territori grond avunda, uschia ch'ì dat avunda selvaschina.
Betg pavlar ils lufs
In problem èsi dentant, sch'ils lufs vegnan memia datiers dals vitgs. Perquai admonescha Brosi da betg pavlar ils lufs, mo perquai ch'ins less fotografar els. Uschè ditg ch'ils lufs restian selvadis e temian ils carstgauns, na stoppian ils carstgauns betg temair ils lufs.